หุ้นไทยปิดบวก 10 จุด
ดัชนีหุ้นวันที่ 6 มี.ค.ปิดบวก 10.04 จุด ซื้อขายหนาแน่นกว่า 6 หมื่นล้านบาท
6 มี.ค. 2556

ดัชนีหุ้นวันที่ 6 มี.ค.ปิดบวก 10.04 จุด ซื้อขายหนาแน่นกว่า 6 หมื่นล้านบาท
ตลาดหุ้นวันที่ 6 มี.ค. ดัชนีหุ้นสามารถทะลุราคาเป้าหมายของปีนี้ที่ระดับ 1,550 จุด ได้สำเร็จ แต่ยังไม่ได้ทำสถิติสูงสุดใหม่ ยังคงทำสถิติสูงสุดในรอบ 19 ปี 2 เดือนอยู่ โดยดัชนีหุ้นปิดตลาดที่ระดับ 1,559.35 จุด เพิ่มขึ้น 10.04 จุด หรือ 0.65%มูลค่าการซื้อขาย 60,485.76 ล้านบาท 
5 อันดับหุ้นที่มีการซื้อขายสูงสุด 
1.ITD ปิดที่ 7.35 บาท เพิ่มขึ้น 0.25 บาท หรือ 3.52% มูลค่าการซื้อขาย 2,163 ล้านบาท 
2.PTT ปิดที่ 340 บาท ลดลง 6 บาท หรือ 1.73% มูลค่าการซื้อขาย 1,645 ล้านบาท 
3.TRUE ปิดที่ 7 บาท เพิ่มขึ้น 0.10 บาท หรือ 1.45% มูลค่าการซื้อขาย 1,523 ล้านบาท 
4.ADVANC ปิดที่ 213 บาท เพิ่มขึ้น 2 บาท หรือ 0.95% มูลค่าการซื้อขาย 1,439 ล้านบาท 
5. NMG ปิดที่ 4.38 บาท เพิ่มขึ้น 0.94 บาท หรือ 27.33% มูลค่าการซื้อขาย 1,422 ล้านบาท 
นายสุกิจ อุดมศิริกุล กรรมการผู้จัดการและหัวหน้าฝ่ายวิจัย บริษัทหลักทรัพย์ เมย์แบงก์ กิมเอ็ง(ประเทศไทย) กล่าวว่า ดัชนีหุ้นไทยที่ยังสามารถปรับตัวเพิ่มขึ้นได้ขณะนี้เป็นผลมาจากสภาพคล่องจากต่างประเทศที่ไหลเข้าลงทุนเป็นปัจจัยหลัก 
ทั้งนี้ ดัชนีหุ้นในวันที่ 6 มี.ค. นี้ได้แตะระดับเป้าหมายของปีนี้ที่ระดับ 1,550 จุดได้สำเร็จ และขณะนี้อยู่ระหว่างการปรับเพิ่มเป้าหมายดัชนีปีนี้ใหม่ ซึ่งน่าจะออกภายในเดือนมี.ค. นี้ 
นางภรณี ทองเย็น  ผู้ช่วยกรรมการผู้อำนวยการสายงานวิจัย  บล.เอเซียพลัส  กล่าวว่า ดัชนีหุ้นเคลื่อนไหวแกว่งตัวอยู่ในแดนบวก เนื่องจากยังไม่มีปัจจัยลบใหม่ๆ เข้ามากดดันบรรยากาศการลงทุน  ทำให้นักลงทุนส่วนใหญ่ค่อนข้างมั่นใจในการลงทุน 
ขณะที่ปัจจัยต่างประเทศยังไม่มีปัจจัยลบที่จะส่งผลกระทบต่อภาวะการลงทุนเช่นกัน แต่ต้องติดตาม ความคืบหน้าของประเด็นการตัดลดงบประมาณโดยอัตโนมัติของสหรัฐ และการประชุมของธนาคารกลางญี่ปุ่น (BOJ) ในการกำหนดนโยบายการเงิน รวมถึงการประชุมของธนาคารกลางยุโรป (ECB) เกี่ยวกับเรื่องอัตราดอกเบี้ยอีกด้วย